行路難二十篇（幷序） 第二十章明菩提微妙
作者：傅翕
朝代：唐

paragraphs: 君不見無上菩提最爲近，四大五陰皆深奧。
其實清淨妙難知，不悟此心真卒暴。
和合性中無有實，是故稱爲諸法要。
於中無妄亦無真，只用無爲作微妙。
尋其體寂不應言，假爲衆生立名號。
若知名號即非名，解了衆生知佛教。
覺知無因之正因，當得無因無果報。
善達貪愛得無生，無名去來無動搖。
不見聖果異凡情，分別聖凡還復倒。
若人無願齊無修，必定當爲世間導。
行路難，路難非穢亦非淨。
是非雙泯復還存，泯存叵測見真性。